Vranjina (ostrvo)
Vranjina je ostrvo u Skadarskom jezeru u Crnoj Gori. Pod tim imenom pominje se u mnogim spomenicima nemanjičkog doba.

Postala je ostrvo tek između 1200. i 1233. usled nadolaženja jezerske vode. Duga je oko 2 km, a široka oko 1 km. Krečnjačkog je sastava i predstavlja nekadašnji hum u potopljenom Skadarskom jezeru. S nje se dižu dva gola vrha visoka oko 330 metara. Na severozapadu pri obali, nalazi se naselje Vranjina, naseljeno posle 1835. iz raznih krajeva Crne Gore. Prema popisu iz 2003. bilo je 218 stanovnika (prema popisu iz 1991. bilo je 177 stanovnika) u 70 domaćinstava.

Na ostrvu je manastir Svetog Nikole, koji se pominje prvi put 1233. Manastirsko vlastelinstvo stvoreno je darovima niza srpskih i zetskih srednjovekovnih vladara. U Vranjini je bila rezidencija zetskog mitropolita pre preseljenja prestonice Crnojevića sa Žabljaka na Cetinje. Oko Vranjine, kao i susednog Lesendera, vođene su česte borbe između Crnogoraca i Turaka.

Literatura 
 Tekstovi Jovana Vukmanovića, direktora Etnografskog muzeja Cetinje i dr. Pavla Mijovića, naučnog savetnika Arhološkog instituta SAN, Beograd u Enciklopediji Jugoslavije JLZ Zagreb tom 8 pp. 537
 
 

Ostrva u Crnoj Gori
Skadarsko jezero